*In Loop,* Tea Hatadi HDLU 6/2019.

Odluka da dio rada postavi u paralelu s postojećom ogradom u paviljonu, dovodi Teu Hatadi ponovno pred njezine poznate dileme, odnosno sve one ograde i prijelaze s kojima je i dosad vodila dijalog, promotrivši ih, bilježeći i transformirajući ih, prenoseći ih u različite izlagačke ili javne prostore. Tea ovaj put ogradi pristupa kao okidaču za reminiscencije na djetinjstvo; ona je za nju znak za nedostižno, izvan dosega pozicionirano mjesto, ispred kojeg se odlučuje za igru-glazbu. Praćenje ograde, koju je Tea formirala u obliku udaraljki, rasporedivši cijevi različitih dimenzija u zvučno tijelo ili plašt, aktiviranjem dovodi u stav obrane, ali i odvajanja od svega nepoželjnoga ili, rječnikom umjetnice, ostvarenja zaštite u obliku neprekidne, kružno formirane igre.

Ograda “u loopu“ korespondira s djevojčicom na trampolinu, koja okrećući se oko svoje osi istu ponavlja, ali svaki put na drugačiji način — nepravilnim krugovima stvara laso za uživanje u bestežinskom stanju koje joj omogućuje igra na trampolinu. U nekom imaginarnom skiciranju izložbe, u presjeku sviju mogućih kretanja (unutar zadane terce: kružnog prostora, uzduž i poprijeko insertiranog instrumenta-ograde te kretnji djevojčice) dolazimo do niza referentnih točaka koje rezultiraju — izvedbom. Tea ovdje s ritualnoga i predstavljačkog prelazi na razmjenu, smještajući glazbu između buke i tišine, na razmeđu društvene kodifikacije koju ona sada objelodanjuje. Iako je rad tretiran hodom, kretnjom, Tea se ne odlučuje za put kao cilj; dapače, tretirajući ga kao polje izvedbe, *rad bez napora i prisile* razotkriva kao jedini mogući način proizvodnje — glazbe. Istoj toj glazbi nasuprotno nalazimo buku, pa njezina pak proizvodnja, ili *podizanje buke* dovodi do drugačijih poredaka: dok je glazba vid fokusirane buke, kontrolirane transmisije, buka sama rastvara, nasilno napada reminiscencije na djetinjstvo, cjepkajući sve poveznice kojima se čak i taktilno mogu dosegnuti (postavljene) zvučne točke. Ukupnost svih elemenata; polja izvedbe, nepostojanje kutova, projekcije na zidu, kružno organiziranim tonalitetima za samostalno orkestriranje na udaraljkama te sve pretpostavljene senzacije prilikom aktiviranja aparata usred paviljona, opravdano negdje (kao na trampolinu) mobilizira ideju totalnog teatra Moholy-Nagyija i Waltera Gropiusa u suvremenom kontekstu. I dok totalni teatar predviđa zvučne maske s najnepredvidljivijih mjesta, emitirane u najmanje očekivanim vremenima, Tea aktiviranjem publike te iskorištavajući činjenicu ukinute panoramske pozornice naglašava važnost prostorne orijentacije, a publiku-proizvođača zvuka uklapa u instrument; ona je njegov neodvojiv dio — perkusija i reperkusija istodobno.

Preklapanje gustog, ujednačenog svjetla paviljona blokira hijerarhiju proizvodnje unutar notnog zapisa zbog čega je rotacija prilikom izvedbe ujedno i modulacija, nalik scenografskim skicama Romana Clemensa u kojima se kompozicijski istodobno usklađuju i konfrontiraju nove referentne točke, ovdje smještene u kupoli, mjestimično zacrnjene, nepropusne. Poništavanje hijerarhijskog odnosa (kao što je dolazak na mjesto izvođenja poznate nam *partiture* ili koncerta omiljenog nam izvođača) poput onog u debatnim prostorijama, u kojima postoji mjesto organizirano za jednoga govornika, s kojega će ga se dobro čuti ili još bolje — poslušati, obruč nas motivira na prihvaćanje odgovornosti sudjelovanja, na — interpretaciju, bez koje niti jedno društvo ne može očekivati napredak. Umjesto da ispuni naša očekivanja, *In loop* izaziva na sudjelovanje u stvaranju potencijalne dramaturgije, nudi prostor podsjećanja na katarzične učinke teatra, (u ovom slučaju) postupcima prikrivenog, već spomenutog totalnog teatra.

Preplet (nijemih) zvučnih ploha, zabilježenih u obliku video snimka fasade prekrivene nategnutim bijelim plaštom, u koji je zamotana jedna zgrada, ovdje znak za opće mjesto, kao bilo koje, bilo čije lice prekriveno pretijesnom opnom vrećice u napinjanju za udah, podsjetnik je na važnost zvuka-buke, koji su prije svega — potvrda prisutnosti! Prostor kao konzervator zvuka tako postaje onaj koji ga ujedno i rasprostire putem svoga perforiranog kupolastog bubnja.

Radom-igrom Tea simulira svačije osobno pamćenje, čiji se višestruki tragovi u pronalaženju pojedinačnih sjećanja (posebno na kraju svačije životne *partiture*), jedni s drugim, natječu za našu pozornost, za odmak — u ohrabrenje na interpretaciju.

*Dođi, želim ti nešto pokazati.*

Ana Mušćet